CELEX: 32021R2003
Language: hr
Date: 2021-08-06 00:00:00
Title: Delegirana uredba Komisije (EU) 2021/2003 оd 6. kolovoza 2021. o dopuni Direktive (EU) 2018/2001 Europskog parlamenta i Vijeća uspostavom platforme Unije za obnovljivi razvoj (Tekst značajan za EGP)

17.11.2021   
               
               
                  HR
               
               
                  Službeni list Europske unije
               
               
                  L 407/4
               
            
         DELEGIRANA UREDBA KOMISIJE (EU) 2021/2003
         оd 6. kolovoza 2021.
         o dopuni Direktive (EU) 2018/2001 Europskog parlamenta i Vijeća uspostavom platforme Unije za obnovljivi razvoj
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu (EU) 2018/2001 Europskog parlamenta i Vijeća od 11. prosinca 2018. o promicanju uporabe energije iz obnovljivih izvora (1), a posebno njezin članak 8. stavak 3.,
         budući da:
         
                     (1)
                  
                  
                     Direktivom (EU) 2018/2001 utvrđuje se niz mehanizama suradnje kako bi se olakšalo ostvarivanje ciljeva Unije u pogledu energije iz obnovljivih izvora na troškovno učinkovit način, uključujući statističke prijenose energije iz obnovljivih izvora među državama članicama. Statističkim prijenosima provedenima u skladu s člankom 6. Direktive 2009/28/EZ Europskog parlamenta i Vijeća (2) i člankom 8. Direktive (EU) 2018/2001 državama članicama koje nisu ostvarile svoj cilj u pogledu obnovljivih izvora energije utvrđen u Direktivi 2009/28/EZ ili svoj doprinos u pogledu energije iz obnovljivih izvora iz članka 3. Direktive (EU) 2018/2001 omogućuje se da od država članica koje premašuju svoj cilj ili doprinos otkupe statističke podatke o energiji iz obnovljivih izvora. Države članice mogu upotrebljavati statističke prijenose da bi zadovoljile referentne točke okvirne putanje u skladu s člankom 32. stavkom 3. točkom (e) Uredbe (EU) 2018/1999 Europskog parlamenta i Vijeća (3).
                  
               
                     (2)
                  
                  
                     U skladu s člankom 3. stavkom 6. Direktive (EU) 2018/2001 Komisija treba uspostaviti posredničku platformu radi potpore državama članicama koje se koriste mehanizmom suradnje u doprinosu obvezujućem općem cilju Unije za energiju iz obnovljivih izvora.
                  
               
                     (3)
                  
                  
                     Kako bi se olakšali statistički prijenosi među državama članicama, Komisija je ovlaštena uspostaviti platformu Unije za obnovljivi razvoj („URDP“). U platformi bi trebalo dati pregled ostvarivanja cilja i doprinosa u državama članicama, navesti informacije koje su dostavile države članice o ponudi i potražnji statističkih prijenosa energije iz obnovljivih izvora, omogućiti državama članicama da pokažu spremnost za statističke prijenose, opisati moguće uvjete za prijenos, odrediti moguće partnere za prijenos korištenjem mehanizma uparivanja te navesti kontaktne točke nadležne za statističke prijenose u državama članicama. Platforma bi trebala sadržavati i repozitorij sa smjernicama i pregled dostupnih informacija o sklopljenim sporazumima o statističkom prijenosu. Uporaba platforme trebala bi biti dobrovoljna.
                  
               
                     (4)
                  
                  
                     Platforma bi trebala olakšati sklapanje sporazuma o statističkim prijenosima. Potencijalni prijenosi utvrđeni korištenjem mehanizma uparivanja ne bi trebali biti pravno obvezujući.
                  
               
                     (5)
                  
                  
                     Podaci o ukupnim količinama energije dostupnima za statističke prijenose koji se upotrebljavaju za platformu trebali bi potjecati iz procjena trećih strana te integriranih nacionalnih energetskih i klimatskih planova, ažuriranih nacionalnih energetskih i klimatskih planova te integriranih nacionalnih energetskih i klimatskih izvješća o napretku koje države članice podnose u skladu s Uredbom (EU) 2018/1999. Komisija bi te podatke trebala unijeti u platformu. K tomu, države članice trebale bi moći navesti količinu koju žele statistički prenijeti, kao kupci ili prodavatelji, te bilo kakve posebne uvjete za statistički prijenos koji žele uvrstiti.
                  
               
                     (6)
                  
                  
                     Kako bi se osigurala zaštita osjetljivih podataka koji se odnose na prijenose među državama članicama, pristup platformi trebalo bi ograničiti na posebne kontaktne točke koje odrede države članice. Stoga bi se trebala primjenjivati Uredba (EU) 2016/679 (4) Europskog parlamenta i Vijeća gdje je primjereno.
                  
               
                     (7)
                  
                  
                     Kako bi se pomoglo državama članicama pri sklapanju sporazuma o statističkom prijenosu energije iz obnovljivih izvora, Komisija bi trebala osigurati smjernice o URDP-u, uključujući priručnik i predloške za korisnike te relevantne informacije o sklopljenim sporazumima o statističkim prijenosima.
                  
               
                     (8)
                  
                  
                     Kako bi se omogućila brza provedba mjera predviđenih ovom Uredbom, ova Uredba trebala bi stupiti na snagu trećeg dana od dana objave u Službenom listu Europske unije,
                  
               DONIJELA JE OVU UREDBU:
         
            Članak 1.
            Predmet
            Ovom Uredbom uspostavlja se platforma Unije za obnovljivi razvoj („URDP“) za olakšavanje statističkih prijenosa za potrebe Direktive (EU) 2018/2001 i olakšavanje postizanja cilja Unije utvrđenog u članku 3. stavku 1. Direktive (EU) 2018/2001 i doprinosa svake države tom cilju u skladu s člankom 3. stavkom 2. te direktive.
         
         
            Članak 2.
            Definicije
            Za potrebe ove Uredbe, primjenjuju se sljedeće definicije:
            
                        (1)
                     
                     
                        „statistički prijenos“ znači prijenos statističke vrijednosti, bez potrebe za fizičkim prijenosom iz jedne države članice u drugu, određene količine obnovljive energije, navedene na temelju točke 5. Priloga B Uredbi (EZ) br. 1099/2008 Europskog parlamenta i Vijeća o energetskoj statistici (5), koja se odbija od količine obnovljive energije koja se uzima u obzir pri izračunu udjela energije iz obnovljivih izvora države članice koja izvršava prijenos, a dodaje se količini obnovljive energije koja se uzima u obzir pri izračunu udjela obnovljive energije države članice koja prihvaća prijenos;
                     
                  
                        (2)
                     
                     
                        „država članica koja kupuje” znači država članica koja sklapa sporazum o statističkom prijenosu radi kupnje određene statističke količine obnovljive energije od druge države članice koja se dodaje količini obnovljive energije koja se uzima u obzir pri izračunu udjela obnovljive energije prethodne države članice u skladu s člankom 8. stavkom 1. Direktive (EU) 2018/2001;
                     
                  
                        (3)
                     
                     
                        „država članica koja prodaje” znači država članica koja sklapa sporazum o statističkom prijenosu radi prodaje određene statističke količine obnovljive energije drugoj državi članici koja se odbija od količine obnovljive energije koja se uzima u obzir pri izračunu udjela obnovljive energije prethodne države članice u skladu s člankom 8. stavkom 1. Direktive (EU) 2018/2001;
                     
                  
                        (4)
                     
                     
                        „dodatni uvjeti“ znači kriteriji, osim vremenskog okvira, cijene i obujma statističkog prijenosa, koje država članica može odlučiti priložiti sporazumu o statističkom prijenosu;
                     
                  
                        (5)
                     
                     
                        „energija iz obnovljivih izvora” ili „obnovljiva energija” znači energija iz obnovljivih izvora ili obnovljiva energija kako je definirana u članku 2. točki 1. Direktive (EU) 2018/2001;
                     
                  
                        (6)
                     
                     
                        „količina statističkog prijenosa“ ili „količina” znači prenesena količina obnovljive energije koju treba odbiti od statističkih računa države članice koja prodaje i dodati statističkim računima države članice koja kupuje u skladu s člankom 8. stavkom 1. Direktive (EU) 2018/2001.
                     
                  
         
            Članak 3.
            Ciljevi
            
               1.   URDP-om se želi olakšati statističke prijenose energije iz obnovljivih izvora za potrebe Direktive (EU) 2018/2001 te olakšati postizanje cilja Unije utvrđenog u članku 3. stavku 1. Direktive (EU) 2018/2001 i doprinosa svake države članice tom cilju u skladu s člankom 3. stavkom 2. Direktive (EU) 2018/2001.
            
            
               2.   URDP-om se ostvaruje sljedeće:
               
                           (a)
                        
                        
                           utvrđuju se potencijalne prilike za statističke prijenose među državama članicama pružanjem agregiranih informacija o:
                           
                                       i.
                                    
                                    
                                       državama članicama koje su premašile ili se očekuje da će premašiti svoj doprinos ili cilj energije iz obnovljivih izvora te stoga možda imaju statistički višak obnovljive energije koji se može prenijeti drugoj državi članici;
                                    
                                 
                                       ii.
                                    
                                    
                                       državama članicama koje nisu ostvarile ili se očekuje da neće ostvariti svoj doprinos ili cilj iz obnovljivih izvora energije te stoga možda imaju statistički manjak obnovljive energije;
                                    
                                 
                     
                           (b)
                        
                        
                           uvrštavaju se informacije koje su dostavile države članice o ponudi i potražnji za statističkim prijenosima obnovljive energije, uključujući obujam, cijenu i vremenski okvir te eventualne dodatne uvjete za prijenos;
                        
                     
                           (c)
                        
                        
                           olakšava se sklapanje sporazuma o statističkim prijenosima među državama članicama korištenjem neobvezujućeg mehanizma uparivanja ponude i potražnje za statističkim prijenosima među državama članicama te se navode kontaktne točke u državama članicama koje ulaze u pregovore o sporazumima;
                        
                     
                           (d)
                        
                        
                           pruža se pristup smjernicama koje pomažu državama članicama pri sklapanju statističkih prijenosa;
                        
                     
                           (e)
                        
                        
                           povećava se transparentnost sklopljenih sporazuma o statističkim prijenosima pružanjem ključnih informacija o tim prijenosima, uključujući informacije o obujmu, cijenama i vremenskim okvirima te povezanim dokumentima o statističkim prijenosima, ako su javno dostupni;
                        
                     
            
               3.   Osim ciljeva navedenih u stavku 2., URDP-om se mogu osigurati i druge funkcionalnosti u vezi s postupkom statističkog prijenosa energije iz obnovljivih izvora radi doprinosa cilju utvrđenom u stavku 1.
            
         
         
            Članak 4.
            Utvrđivanje dostupnih količina energije za statističke prijenose
            
               1.   URDP-om se olakšava sklapanje sporazuma o statističkom prijenosu među državama članicama utvrđivanjem potencijalnih prilika za statističke prijenose na temelju agregiranih količina energije dostupnih za statističke prijenose.
            
            
               2.   Potencijalne prilike mogu se utvrditi na temelju procjene očekivanih količina energije dostupnih za statističke prijenose po zemlji do 2030., dobivene na temelju javno dostupnih informacija, uključujući integrirane nacionalne energetske i klimatske planove, njihova ažuriranja i integrirana nacionalna energetska i klimatska izvješća o napretku koja države članice podnose u skladu s Uredbom (EU) 2018/1999 i procjenama trećih strana.
            
         
         
            Članak 5.
            Zahtjevi za kupnju ili prodaju iz država članica
            
               1.   Države članice mogu na dobrovoljnoj osnovi URDP-u podnijeti godišnje podatke o traženim i ponuđenim količinama statističkih prijenosa energije iz obnovljivih izvora, uključujući:
               
                           (a)
                        
                        
                           količinu energije iz obnovljivih izvora koju žele kupiti od druge države članice ili koju žele prodati drugoj državi članici u obliku statističkog prijenosa, uključujući;
                        
                     
                           (b)
                        
                        
                           navođenje cijene ili raspona cijena po kojima bi pristale kupiti ili prodati bilo koji višak proizvodnje energije iz obnovljivih izvora od druge države članice ili drugoj državi članici u obliku statističkog prijenosa, uključujući, kako je primjenjivo, bilo koju komponentu fiksne ili fleksibilne cijene;
                        
                     
                           (c)
                        
                        
                           vremenski okvir za koji se može sklopiti statistički prijenos, uključujući, kako je primjenjivo, jednu godinu ili nekoliko godina, prethodnu ili tekuću godinu ili druge buduće godine;
                        
                     
                           (d)
                        
                        
                           druge dodatne uvjete ili prioritete koji se povezuju sa statističkim prijenosom.
                        
                     
            
               2.   Količine statističkih prijenosa navode se u jedinici „ktoe“ (ekvivalent tisuća tona nafte), „GWh“ (gigavatsat), „TJ“ (teradžul) ili drugoj ekvivalentnoj energetskoj jedinici. Pri pretvorbi iz mase ili količine uvrštava se i odgovarajuća kalorijska vrijednost. Količina energije iz obnovljivih izvora koja podliježe statističkom prijenosu zaokružuje se na 3 decimalna mjesta.
            
            
               3.   Podaci koje dostavlja država članica ne predstavljaju nikakvu pravnu obvezu države članice da sklopi sporazum s drugom državom članicom. One služe samo u informativne svrhe kako bi se olakšali pregovori među državama članicama. Podaci su na URDP-u dostupni samo drugim državama članicama i Komisiji.
            
            
               4.   URDP uključuje mehanizam uparivanja za potrebe uparivanja ponude i potražnje kako su navele države članice te utvrđivanje mogućih prijenosa energije iz obnovljivih izvora među državama članicama.
            
            
               5.   Svi potencijalni prijenosi utvrđeni mehanizmom uparivanja URDP-a nisu obvezujući i samo su informativni za potrebe sklapanja sporazuma o statističkim prijenosima među državama članicama.
            
         
         
            Članak 6.
            Pristup URDP-u i kontaktne točke država članica
            
               1.   Države članice Komisiji navode koje su osobe ovlaštene za pristup URDP-u. Pristup se uskraćuje samo onim osobama za koje se to smatra opravdanim u smislu broja ili funkcije tih osoba.
            
            
               2.   Svaka država članica određuje kontaktnu točku zaduženu za statističke prijenose energije iz obnovljivih izvora, dostavlja informacije URDP-u i prema potrebi ih ažurira. U URDP-u se navode informacije o kontaktnim točkama za svaku državu članicu.
            
         
         
            Članak 7.
            Smjernice i informacije
            
               1.   Komisija osigurava smjernice o URDP-u i njegovoj upotrebi kako bi pomogla državama članicama u sklapanju statističkih prijenosa, uključujući priručnik za korisnike o statističkim prijenosima.
            
            
               2.   Komisija može omogućiti pristup dodatnim resursima i informacijama povezanima s URDP-om, uključujući predložak sporazuma, članke i izvješća u području statističkih prijenosa energije iz obnovljivih izvora.
            
            
               3.   Komisija na URDP-u stavlja na raspolaganje informacije o sporazumima o statističkim prijenosima koji su na njemu sklopljeni, uključujući vremenske okvire, količinu, cijenu, dodatne uvjete i povezani sporazum o statističkom prijenosu te informacije o obujmu i vremenskom okviru i državama članicama koje sudjeluju u sporazumima o statističkim prijenosima sklopljenima na temelju članka 8. Direktive (EU) 2018/2001 i članka 6. Direktive 2009/28/EZ.
            
         
         
            Članak 8.
            Stupanje na snagu
            Ova Uredba stupa na snagu trećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. kolovoza 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 328, 21.12.2018., str. 82.
         
         
            (2)  Direktiva 2009/28/EZ Europskog parlamenta i Vijeća od 23. travnja 2009. o promicanju uporabe energije iz obnovljivih izvora te o izmjeni i kasnijem stavljanju izvan snage direktiva 2001/77/EZ i 2003/30/EZ (SL L 140, 5.6.2009., str. 16.).
         
            (3)  Uredba (EU) 2018/1999 Europskog parlamenta i Vijeća od 11. prosinca 2018. o upravljanju energetskom unijom i djelovanjem u području klime, izmjeni uredaba (EZ) br. 663/2009 i (EZ) br. 715/2009 Europskog parlamenta i Vijeća, direktiva 94/22/EZ, 98/70/EZ, 2009/31/EZ, 2009/73/EZ, 2010/31/EU, 2012/27/EU i 2013/30/EU Europskog parlamenta i Vijeća, direktiva Vijeća 2009/119/EZ i (EU) 2015/652 te stavljanju izvan snage Uredbe (EU) br. 525/2013 Europskog parlamenta i Vijeća (SL L 328, 21.12.2018., str. 1.).
         
            (4)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1).”
         
            (5)  Uredba (EZ) br. 1099/2008 Europskog parlamenta i Vijeća od 22. listopada 2008. o energetskoj statistici (SL L 304, 14.11.2008., str. 1.)